b'\n_START_ARTICLE_\nCarlo Marochetti\n_START_SECTION_\nBiografi\n_START_PARAGRAPH_\nMarochetti voksede op i Paris som fransk borger. Han studerede i Rom 1822-1830, blev pr\xc3\xa6mieret for statuerne Ung pige leger med en hund (1829) og Nedstyrtet engel (1831), og boede 1832-1848 i Frankrig._NEWLINE_Han udf\xc3\xb8rte flere arbejder i Paris, blandt andet et panel i Triumfbuen, Vincenzo Bellinis grav p\xc3\xa5 Cimeti\xc3\xa8re du P\xc3\xa8re-Lachaise-kirkeg\xc3\xa5rden og en rytterstatue af Emmanuel Philibert, hertugen af Savoy, p\xc3\xa5 Piazza San Carlo i Torino. Marochetti fulgte kong Louis-Philippe af Frankrig i eksil i Storbritannien efter julirevolutionen i 1848._NEWLINE_Resten af sit liv boede han for det meste i London, hvor han blandt andet udf\xc3\xb8rte en statue af dronning Victoria, en rytterstatue af Richard L\xc3\xb8vehjerte til verdensudstillingen i 1851 (denne statue blev i 1860 st\xc3\xb8bt i bronze og placeret udenfor Overhuset), en statue af Robert Stephenson (1871) en buste af William Makepeace Thackeray (i Westminster Abbey), og marmorbuster af dronning Victoria og prins Albert til mausol\xc3\xa6et i Windsor-parken._NEWLINE_Marochetti blev udn\xc3\xa6vnt til baron af Kongen af Sardinien og var desuden ridder af \xc3\x86reslegionen.'